Mr. Freeze

Si Mr. Freeze (Dr. Victor Fries) ay isang kathang-isip na supervillain na lumalabas sa Amerikanong komiks na nilalathala ng DC Comics. Nilikha ng manunulat na si Dave Wood at ng tagaguhit na si Sheldon Moldoff, una siyang lumabas sa Batman #121 (Pebrero 1959) bilang kriminal na gumagamit ng yelo na si Mr. Zero, subalit madaling napalitan ang pangalan sa "Mr. Freeze". Sa mga taon na lumipas, muling sinulat ang kanyang pinagmulang istorya upang itugma ang isang inisip na kuwento ng manunulat na si Paul Dini para sa Batman: The Animated Series. Si Dr. Victor Fries ay isang eksperto sa kriyohenika sa Lungsod ng Gotham na naaksidente sa laboratoryo habang sinusubok na pagalingin ang kanyang asawang si Nora na may sakit na nasa bingit ng kamatayan; dulot ng aksidente, bumaba ng matindi ang temperatura ni Victor sa antas na sub-sero, na pinuwersa siyang magsuot ng isang kriyohenikang kasuotan upang mabuhay. Nanatili ang pangunahing layunin ni Freeze na maghanap ng lunas para sa sakit ng kanyang asawa, bagaman ang kanyang mga kaparaanan ay kadalasang nagdudulot ng hidwaan kay Batman. Ang paglalarawan ni Mr. Freeze ay tumagal bilang isa sa mga paulit-ulit na kalaban ng superhero na si Batman at napasama sa mga kolektibong mga kaaway na binubuo sa kanyang sentral na tala ng rogues gallery (tanghalan ng mga tampalasan).

Ginampanan ang karakter sa totoong-tao o sa live-action nina George Sanders, Otto Preminger, at Eli Wallach sa palabas sa telebisyon na Batman; Arnold Schwarzenegger sa pelikula noong 1997 na Batman & Robin; at Nathan Darrow sa seryeng pantelebisyon na Gotham. Binosesan din ang karakter nina Michael Ansara sa DC animated universe, Clancy Brown sa The Batman, at Maurice LaMarche sa Batman: Arkham na prangkisa ng larong bidyo.

Sa tala ng IGN na Pinakamataas na 100 Kontrabida sa Komiks sa Lahat ng Panahon, nakaranggo si Mr. Freeze sa #67.

Pangkalahatang pagtanaw sa karakater
Orihinal na tinawag na Mr. Zero, napalitan ang pangalan niya at ginawang popular sa seryeng pantelebisyon na Batman noong dekada 1960, kung saan ginampanan ang karakter ng tatlong magkakaibang mga artista.
Mga sanggunian

Kategorya:Mga karakter ng DC Comics